钦定古今图书集成/历象汇编/庶征典/第011卷 > 刘子 > 《祸福》
## 钦定古今图书集成/历象汇编/庶征典/第011卷 > 刘子 > 《祸福》

“祸福同根，妖祥共域。祸之所倚，反以为福；福之所伏，
还以成祸。”妖之所见，或能为吉；祥之所降，亦回成凶。
有知祸之为福，福之为祸，妖之为吉，祥之为凶，则可
与言物类矣。吴兵大胜，以为福也，而有姑苏之困；越
栖会稽，以为祸也，而有五湖之霸；戎王强盛，以为福
也，而有樽下之执；陈骈出奔，以为祸也，终有厚遇之
福。福祸回旋，难以类推。昔宋人有白犊之祥，而有失
明之祸，以至获全之福。北叟有胡马之利，虽有奔坠
之患，以至保身之福。以见不祥而修善，则妖反为祥；
见祥而不为善，即祥还成妖矣。昔武丁之时，亳有桑
榖，共生于朝。史占之曰：“野草生朝，朝其亡乎。”武丁恐
惧，侧身修德，桑谷自枯。八纮之内，重译而来，殷道中
兴。帝辛之时，有雀生鸢于城之隅，史占之曰：“以小生
大，国家必王。”帝辛骄暴，遂亡殷国。故妖孽者，所以警
王侯也；怪梦者，所以警庶人也。妖孽不胜善政，则凶
反成吉；怪梦不胜善言，则祸转为福。人有祸必惧，惧必有敬，敬则有福，福则有喜，喜则有骄，骄则有祸。是
以君子祥至不深喜“逾敬慎以检身；妖见不为戚，逾
修德以为务。故招庆于神祇，灾清而福降也。”